Христо Фотев
Животът
не смъртта…

chitanka.info

В чест на Луиджи Пирандело

Животът — не смъртта — е ваше дело

в театъра — срещу лицето на смъртта.

Благодаря ви, дон Луиджи Пирандело,

О, принце, — за куража, смелостта.

До корена на лудостта — вината

и всичко — да пристъпите с една

единствена закрилница — луната,

сицилианската по пластика луна…

Да бъдете със нас при нашите грижи

с ръце от вяра, с устни от озон.

Благодаря ви, скъпи дон Луиджи,

от мен, от всички нас, поклон…

поклон…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.